ועדת החינוך, התרבות והספורט, כנסת 18, פרוטוקול מספר 179, 2010-03-02 09:00

זבולון אורלב: בוקר טוב.

זבולון אורלב: אני מתכבד לפתוח את ישיבת ועדת החינוך, התרבות והספורט שמקיימת היום שלוש ישיבות שתשודרנה, ועוד ישיבה אחת שלא תשודר.

זבולון אורלב: אנחנו נפתח את הישיבה הראשונה בנושא אפיוניה הייחודיים של מערכת החינוך בעיר אילת.

זבולון אורלב: לאחר מכן בעוד כשעה נקיים דיון על מערכת החינוך ברהט, ובשעה 11:00, הדיון המרכזי של הוועדה היום יחד עם הוועדה לביקורת המדינה בסוגיית הטענות לאפליה בקבלת תלמידים בחינוך המוכר שאינו רשמי.

זבולון אורלב: הכנסת החליטה לקיים יום דיונים מיוחד על העיר אילת כיוון שכולנו אוהבים אותה – אף על פי שהיא בקצה הרחוק של המדינה –ולומר לעיר אילת, אמנם את רחוקה, אבל קרובה מאוד ללבנו.

זבולון אורלב: יש לנו דאגה רבה, והיום שש ועדות הכנסת מקיימות ישיבות בענייניה של אילת.

זבולון אורלב: ועדת החינוך, התרבות והספורט זכתה להיות הוועדה הראשונה שמקיימת את הדיון על אילת בזכות החיבה המיוחדת שיש לנו לעיר אילת, לעומד בראשה וגם כמובן למערכת החינוך באילת.

זבולון אורלב: אילת היא, כאמור, עיר קצה במדינת ישראל, מבודדת.

זבולון אורלב: המרחקים אליה גדולים.

זבולון אורלב: ביתר מערכות החינוך בישראל אין כמעט אף מערכת חינוך אחת שעומדת בפני עצמה, אלא תמיד בשותפות עם מערכות חינוך סמוכות וקרובות בין אם מדובר בחינוך המיוחד ובין אם מדובר בחינוך העל יסודי לסוגיו השונים ובין אם מדובר בחינוך האוניברסיטאי.

זבולון אורלב: אילת בעצם צריכה להיות מדינה עצמאית ולקיים מערכת חינוך ולתת מענה כמעט לכל סוגי הבעיות והצרכים שמתעוררים אצל תלמידים בעיר אילת.

זבולון אורלב: במבט ראשון אני יכול לומר שהיא עושה זאת בכבוד רב וראויה להערכה.

זבולון אורלב: לכן גם בחרנו לקיים את הדיון הזה.

זבולון אורלב: מאידך מצב כזה שבו אילת לא יכולה להסתמך על מערכות חינוך של רשויות מקומיות אחרות ולא יכולה להסתמך על שיתוף פעולה עם רשויות מקומיות אחרות.

זבולון אורלב: היא גם בוודאי זקוקה לתשומת לב ולסיוע שונה מהמדינה וממשרד החינוך בפרט מאשר מערכות חינוך אחרות.

זבולון אורלב: לכן קראנו לישיבה הזאת "אפיוניה הייחודיים של מערכת החינוך בעיר אילת", כלומר למטבע יש שני צדדים: מצד אחד היא עיר מאוד מיוחדת בכך שהיא צריכה לקיים מערכות עצמאיות בהיותה עיר מבודדת, ומצד שני המאפיינים האלה צריכים גם להוות מרכיב בשיטת התקצוב, התמיכה והסיוע שמדינת ישראל בכלל ומשרד החינוך בפרט אמורים לתת מענה לעיר אילת; לדוגמה בסוגיה של מורים ברור לגמרי שאילת לא יכולה לספק לעצמה את כל המורים בכל שלבי החינוך, בכל המקצועות ובכל הכיתות, ולכן היא בהחלט זקוקה לתגבור גם מן החוץ, והשאלה היא האם האמצעים שהמדינה מעמידה לרשותה יכולים לתת מענה.

זבולון אורלב: יש בוודאי עוד בעיות אחרות.

זבולון אורלב: מרכז המידע והמחקר שלנו עבד השבוע קשה עבור ועדת החינוך והתרבות שמקיימת כ-12 ישיבות בשבוע בזכותה של מנהלת הוועדה יהודית גידלי.

זבולון אורלב: שרה צוובנר ממרכז המחקר והמידע שחזרה משליחות הכינה מסמך על הצרכים המיוחדים ועל המערכת המיוחדת ותמונת המצב של העיר אילת.

זבולון אורלב: תודה לך על העבודה – עבודה טובה מאוד.

זבולון אורלב: אני מבקש מראש העיר אילת מאיר יצחק הלוי, ידידי, להציג את הבעיות ואת הצרכים יחד עם אנשי החינוך בעיר אילת, ונקיים על כך דיון.

זבולון אורלב: בבקשה, אדוני ראש העיר.

30797: ידידי, יושב ראש הוועדה, זבולון, חבר הכנסת אלכס מילר יקירי, חבריי.

30797: אני רוצה לפתוח במשמעויות של אפיוניה הייחודיים של אילת.

30797: לפני כמה שנים כתבתי מאמר לאחד המקומונים שכותרתו: "החינוך כמנוע המרכזי לפיתוחה של אילת בהיבטים החברתיים והכלכליים".

30797: אפיוניה של העיר אילת כעיר קצה, כעיר קטנה, כעיר נטולת פריפריה- -

זבולון אורלב: כמה תושבים יש?

30797: נכון להיום יש 60-55 אלף תושבים בלי שמניתי את המסתננים שמספרם מגיע לכ-3,500.

זבולון אורלב: מה אתה אומר.

30797: אני אמרתי אז שהעיר אילת חייבת לייצר ולהוביל מערכת חינוך איכותית, משובחת ואקסקלוסיבית, כי בלי מערכת חינוך שכזאת לא תהיה לעיר יכולת להתפתח כלכלית וחברתית.

30797: הרי לא נצליח לגייס אוכלוסיות חזקות לעיר אילת, לא נצליח לשמר אוכלוסיות חזקות בעיר אילת, לא נצליח להביא מפעלים חכמים לעיר אילת ללא מערכת חינוך ותרבות משובחת.

30797: כי אין לנו חלופה.

30797: זה לא שאתה גר ברמת-גן ויכול ללמוד בגבעתיים או גר בגבעתיים ויכול ללמוד בתל-אביב או גר בתל-אביב ויכול ללמוד ביהוד.

30797: אצלנו מה שאנחנו מייצרים- -

זבולון אורלב: או מפעל – אם הוא לא מקבל עובדים מתל-אביב הוא יקבל מחולון, ואם לא מחולון אז מהרצליה.

30797: נכון, בדיוק כך.

30797: לכן אנחנו חייבים לייצר מערכת חינוך טובה מאוד.

30797: זאת בעצם אמירת הליבה המשמעותית ביותר בהיבט החברתי בעיר.

30797: זאת הסיבה שאנחנו נדרשים לחשוב במושגים של איכות, כולל כל היתרונות שיש בעיר גדולה ויש להכניס לעיר קטנה.

30797: בעניין הזה, אדוני היושב ראש, חברי אלכס מילר, אנחנו מראים בצורה ברורה מאוד שאפיוניה הייחודיים של העיר אילת במשמעויות שיש לכך במערכת החינוך ובעלויות הם דרמטיים.

30797: אנחנו מראים מסמך שמציג את העניין בלי לדבר על החינוך החוץ בית-ספרי – דהיינו על כל פעילות המתנ"ס – של תוספות שהמערכת שלנו צריכה לשלם שמוערכות ב-16.6 מיליון שקל שנגזרות בעיקר בגלל הוצאות המרחק.

30797: אדוני היושב ראש, משמעות המרחק היא קשה ומכבידה באופן מיוחד; המשמעות של האקלים היא קשה ומכבידה באופן מיוחד; להביא מנחים, מורים ומרצים זה קשה במיוחד; המשמעות של הוצאת ילדים לטיולים – ומי כמוך מכיר את זה, דנו בזה לפני מספר חודשים – היא קשה במיוחד.

30797: חסרים לנו היום פסיכולוגים.

30797: איתרנו מישהי שתנהל את השירות הפסיכולוגי, ואנחנו נאלצים להטיס אותה, להלין אותה, וזה עולה לנו פי שלושה ופי ארבעה מאשר לתחזק ראש מחלקה בתחום הזה.

30797: בעצם כל מרכיב המאפיין את אילת גורם לנו לעלויות נוספות.

30797: אני רוצה לתת דוגמה לכך: נמצא פה מנהלת בית ספר "אורים" מהחינוך המיוחד – הקוטן מכביד עלינו מאוד.

30797: כאשר יש לנו ארבעה ילדים עם ליקויים מסוימים, והתקן הוא לשמונה או לתשעה ילדים, את ההשלמות אנחנו עושים.

30797: אבל אין לנו.

30797: אני לא יכול לייבא אוכלוסיות עם צרכים מיוחדים מעקבה.

זבולון אורלב: זאת תוכנית?

30797: יצירתי, אתה אומר, אבל זה עוד לא קרה.

זבולון אורלב: בתנאי שהם יבואו עם תקציב, כן?

30797: אני רוצה לספר לך שיש קשרי גומלין בין שני בית ספר: בית ספר רבין ובית ספר "sister roza" .

30797: יש קשרי עבודה מדהימים בין התלמידים; לא מכבר הם יצאו לסיור באיטליה – נסעו לוותיקן ונפגשו עם האפיפיור – שישו ושמחו.

30797: על כל פנים, כדי שהמערכת שלנו תהיה מערכת שמסוגלת לתת מענים ראויים ואיכותיים – ואני לא מוכן לוותר על רף האיכות – אנחנו ביקשנו ומבקשים שתהיה תקנה מיוחדת לעיר אילת בגין אפיוניה הייחודיים.

30797: כדי להקל על העניין חשוב לי לספר, שבשנת 1995 התקנה הזאת אושרה.

30797: אז היה מנכ"ל בשם שמשון שושני – מוכר- -

זבולון אורלב: כן, מכיר אותו.

30797: - - והיה שר בשם פרופ' אמנון רובינשטיין- -

זבולון אורלב: גם הוא מוכר.

30797: - - וב-21 בנובמבר 95' אישר השר רובינשטיין את התקנה המיוחדת לעיר אילת שאף תוקצבה, למיטב זיכרוני, ב-3 מיליון שקל בערכים של 1995.

30797: בעצם מה אנחנו מבקשים?

30797: אנחנו מבקשים להאיר את התקנה המיוחדת הזאת.

30797: נסכים שעל הנייר שהצגנו אפשר לדון ואפשר להתווכח על חלקים בו, אבל אי אפשר לא להסכים לעיקרון שהעיר הזאת סוחבת על גבה הוצאות רבות.

30797: זה מזמן לא עומד ביחס של 75%-25%.

30797: אני יכול להגיד לך שהיחס באילת בין תקציב החינוך שהעיר משלמת לבין מה שאנחנו מקבלים מהמשרד הוא יותר קרוב ל-55%-45%, 60%-40% - זה היחס, והמעמסה היא מעמסה כבדה.

30797: אני רוצה להגיד משהו בצער גדול מאוד, אדוני.

30797: לפני כשלושה שבועות אישרנו את תקציב 2010.

30797: אני כבר שש שנים בתפקיד וזאת הפעם הראשונה שנאלצתי להגדיר את התקציב כתקציב מרוסן, ופעם ראשונה לא צמצמתי.

30797: אבל לא הצלחתי להיענות לדרישות של הצוות המקצועי.

30797: מבחינתי זה מצב בלתי אפשרי.

30797: לא להיענות לדרישות זאת רגרסיה.

30797: לא להיענות לדרישות זה אומר לא לתת מענים ליזמות, לא לתת לפרויקטים חדשים, וזה מבחינתי דבר שאנחנו לא יכולים להמשיך.

30797: המערכת באילת היא מערכת שאנחנו גאים בה.

30797: אם לא נקבל את מנת החמצן הראויה בדמות תקנה של 16 מיליון ₪ - בלי החינוך החוץ בית-ספרי שזה עוד כ-6 מיליון שקל – יהיה לנו מאוד קשה לתחזק את המערכת.

30797: בשנה שעברה בעת הזאת בזמן כהונתה של שרת החינוך לשעבר יולי תמיר כתבתי לה מכתב בינואר-פברואר ושלחתי אליה מכתב, ואמרתי לה שחסרים לנו מורים.

אלכס מילר: לפני שנה זה היה אחרי בחירות.

30797: זה היה בסוף כהונתה כשרת חינוך.

30797: אני הודעתי במכתב שאני לא מתכוון לפתוח את שנת הלימודים תש"ע שאמורה להיפתח ב-1 בספטמבר 2009 משום שהיה לנו מחסור של כ-100 מורים.

30797: מחסור של 100 מורים בעיר אילת זה כאוס מוחלט במערכת החינוך.

זבולון אורלב: מתוך כמה מורים?

30797: מתוך כ-700 מורים.

30797: המשמעות היא שאנחנו פשוט בכאוס מוחלט.

30797: בדרך כלל זה גם המורים במקצועות הנבחרים.

אלכס מילר: יש הטבות?

30797: אז התגייסה כל המערכת עם הממונה על השכר ועם משרד החינוך ואנחנו, כמובן, לאינוונטר לא מבוטל של הטבות.

30797: אבל אי אפשר לעבוד ככה.

זבולון אורלב: איזה הטבות ניתנות למורים?

30797: ההטבות שניתנות עכשיו למורים החדשים הן החזר שכר דירה- -

אלכס מילר: יסודי או תיכון?

30797: כל מורה.

זבולון אורלב: גם גננת.

30797: ומקבל מימון מלא לקרן השתלמות, 6 שנות ותק - -

זבולון אורלב: המימון המלא לקרן ההשתלמות פירושו של דבר הוא שהמדינה משלמת את חלקו של העובד – 7.5%.

זבולון אורלב: ההטבה השלישית היא קידום של 4 שנות ותק- -

ניר שמואלי: 6 שנים.

זבולון אורלב: יפה, זה עלה.

זבולון אורלב: הייתי פעם מנהל אגף כוח אדם בהוראה.

זבולון אורלב: הצעירים לא יודעים.

30797: כל מה שאמרנו עכשיו זה הטבות שניתנו כבר בעבר, והן קיימות בכל עיירות הפיתוח.

30797: התוספת שאנחנו קיבלנו לאחרונה זה מענק חתימה- -

דרורי גניאל: סל ההטבות כולו, כולל החינוך העל יסודי שלא ב"אופק חדש" הוא 100%-98% שכר גבוה יותר לכל משרה מקבילה במקום אחר.

דרורי גניאל: זאת הטבה מאוד משמעותית.

דרורי גניאל: לגבי החינוך היסודי התוספת היא קצת יותר נמוכה ב-80% בגלל התוספות הייחודיות של "אופק חדש" שמקזזות חלק מזה.

דרורי גניאל: כלומר היום המצב הוא שבתנאים המיוחדים האלה- -

זבולון אורלב: התוספות האלה עונות על הצרכים?

דרורי גניאל: זה הביא הרבה יותר מועמדים.

דרורי גניאל: אנחנו נבחן את זה השנה.

דרורי גניאל: עכשיו התחלנו בגיוס מורים לשנת הלימודים הבאה יחד עם המשרד.

זבולון אורלב: לשנת תש"ע כל ההטבות האלה כבר חלו.

דרורי גניאל: בוודאי.

זבולון אורלב: יש כתוצאה מכך מחסור או עודף?

דרורי גניאל: יש מחסור מאוד שולי.

דרורי גניאל: הצלחנו ברגע האחרון לגייס את מרב המורים למרב המקצועות.

אלכס מילר: באלו מקצועות חסרים לכם?

אלכס מילר: איפה הלחץ הכי גדול?

דרורי גניאל: בפיזיקה, ב-5 יחידות מתמטיקה, ב-5 יחידות אנגלית, בלשון עברית, בתנ"ך, בשל"ח.

דרורי גניאל: אלה המקצועות הבולטים, יש חוסרים נוספים.

אלכס מילר: איפה זה מפורסם?

אלכס מילר: זה משהו שחשוף עכשיו לכלל הציבור?

דרורי גניאל: ההטבות פורסמו באתר של משרד האוצר, באתר משרד החינוך וברשות המקומית.

דרורי גניאל: אנחנו נותנים לזה פרסום גם בעיתון.

דרורי גניאל: הפרסום הראשון ייצא בסוף שבוע זה לקראת גיוס המורים לתשע"א.

דרורי גניאל: אנחנו מעודדים אנשים להגיע, ונקווה שנצליח.

זבולון אורלב: מה הפרופיל של המורים האלה?

דרורי גניאל: הם חייבים להיות אקדמאים בעלי הסמכה להוראה עם ניסיון מוכח טוב.

זבולון אורלב: מורים בראשית דרכם, באמצע דרכם?

דרורי גניאל: חלקם ותיקים וחלקם עם ניסיון של שנים אחדות.

זבולון אורלב: לא מורים חדשים?

דרורי גניאל: לא.

דרורי גניאל: מורים חדשים כמעט שלא כי למורים חדשים לא תמיד יש כל הניירות והניסיון הנדרש.

אלכס מילר: אתם מבינים שאחד המכשולים לעשות את הצעד הזה זה הפרנסה של בן הזוג.

אלכס מילר: לדעתי, אם הייתם חושבים על דרך מסוימת לשלב את הצעירים שמסיימים לימודים, ואולי המצטיינים שבהם, זה היה פותר את העניין.

אלכס מילר: אמנם אתם נותנים הטבות של שכר דירה, אבל עם כל הכבוד אי אפשר למצוא גם לבן הזוג פרנסה בסדר גודל כזה.

אלכס מילר: יכול להיות שגם העניין הזה חשוב מאוד, כי היום יש לנו בעיה רצינית לשלב את הבוגרים הצעירים מהמוסדות להוראה כי אין יותר מדי מקומות בארץ, במרכז ובצפון.

אלכס מילר: אני מציע שתחשבו על פרויקט שבמקרה שחסר ניסיון אז עם השלמה מסוימת יותר אגרסיבית אפשר יהיה לשלב חבר'ה צעירים.

30797: מה שמעלה פה חבר הכנסת מילר הוא דיון הרבה יותר רחב.

30797: אתה בעצם אומר שאילת זקוקה לטיפול הוליסטי, כי אתה מתייחס גם למוקדי התעסוקה.

30797: אין ספק שאילת שממוקדת תעסוקת תיירות לא יודעת לתת מענים במגוון רחב של תחומים.

30797: זה אחד הנושאים שבגללו יש "יום אילת" היום – לתקוף בכל החזיתות.

30797: כי אילת לא יכולה לעבור את השבר שהיא עוברת בטיפול כירורגי; היא צריכה טיפול מקיף.

30797: לכן אנחנו יושבים היום בוועדת חינוך, ממשיכים לוועדת הכלכלה, ממשיכים לוועדת הפנים, ממשיכים לוועדת הכספים, וסך-כול הנושאים יוצרים מענה מסוים.

30797: אני מסכים איתך לחלוטין: אנחנו משתדלים בקליטת המורים לראות מה היכולת יש לתת מענה גם לבני הזוג, ואני אומר לך – לא בהצלחה יתרה.

30797: הנה, אני אומר את זה בצורה מאוד ברורה.

30797: חבר הכנסת מילר, חסרים לנו פסיכולוגים – אין לנו היום פסיכולוגים; חסרים לנו פסיכיאטרים – אין פסיכיאטרים בעיר אילת; חסרים לנו מהנדסים.

30797: אני הוצאתי מכרז למהנדס עיר.

30797: בכל עיר מתוקנת במדינת תל-אביב מגיעים מינימום 90-80 מועמדים – אלינו הגיעו חמישה מועמדים.

30797: זה אומר שאם אתה רוצה לייצר אטרקטיביות אתה צריך, מה לעשות, לדון בכופתאות – זה אומר פיתויים כספיים; שנית, כמו שנאמר, לייצר אווירה של עיר קולטת בעיקר בתחומים של תעסוקה, חינוך, תרבות.

30797: אלה הדברים שיהפכו את העיר הזאת לעיר טובה.

30797: ככה אני רואה את הדברים.

30797: כרגע בוועדה הזאת אנחנו ממקדים את תשומת הלב איך הופכים את הנישה של חינוך ותרבות לנישה שמייצרת גירוי לבוא ושלא יהיה חסם לא להגיע לעיר.

אלכס מילר: זה הסיפור של התרנגולת והביצה.

אלכס מילר: לדעתי, בסופו של דבר ההחלטה שאתה מקבל לעתיד היא האם אתה באמת משקיע את רוב המאמץ בכך שיהיו מקומות תעסוקה שתוכל לקלוט גם את בני הזוג.

אלכס מילר: כך אתה מגדל דור שלם, חדש בקצת יותר מאמץ, כי כמובן, מי שמסיים – יש לימודים אקדמיים להוראה באילת?

30797: יש לנו סמינר לוינסקי.

30797: יש לנו למעלה מ-200 סטודנטים בלוינסקי.

אלכס מילר: מה שיעור הנשארים מתוכם באילת?

30797: מלוינסקי – 100%.

אלכס מילר: אז יכול להיות שאפשר להשקיע ולהרחיב אם אלה המקצועות שאתה צופה שיהיו חסרים לך בהם מורים בעוד כמה שנים.

אלכס מילר: אם תתחילו לחפש את אלו- -

זבולון אורלב: אני אומר לך בבירור, חבר הכנסת מילר, עיר של 55 אלף תושבים לא מסוגלת לגדל מתוך עצמה את כל צורכי כוחות ההוראה בכל המקצועות, בכל השלבים ובכל שנה.

זבולון אורלב: זה כמעט בלתי אפשרי.

אלכס מילר: אין ספק.

אלכס מילר: אבל כשאתה מחלק את העוגה ומסת

אלכס מילר: כל מה אתה יכול להביא ומה אתה יכול לייצר אצלך, השאלה הגדולה היא, כמובן, האם אתה משקיע בכך שיהיו לך חברות כאלה ואחרות שיקלטו את מי שמגיע מטעם, או שאתה משקיע בכך שאתה מלווה את הצעירים שבסופו של דבר ימצאו את עצמם רוצים להישאר בעיר.

זבולון אורלב: אין ספק.

זבולון אורלב: ראש העיר, אתה יכול לדווח מה היו המגעים עם משרד החינוך עד היום?

זבולון אורלב: מה ענו לכם על הבעיות האלה?

זבולון אורלב: גם מרכז המחקר והמידע הגיע למסקנה שההוצאות הייחודיות נאמדות ב-16.5 מיליון ₪.

זבולון אורלב: האם משרד החינוך ומשרד האוצר לא השתכנעו?

זבולון אורלב: איפה התקלה בהכרה בצרכים המיוחדים של אילת?

30797: ראשית, אין ספק שהמשרד מביע הזדהות והבנה מוחלטת לצרכים של העיר אילת.

30797: זה קיבל משנה תוקף בביקור האחרון של ד"ר שמשון שושני.

30797: הוא היה ביום ראשון לפני שבוע בטקס מחנכים מצטיינים שהיה טקס מרשים.

30797: הוא אמר שם, אני מסכים לכך.

30797: שנית, הוא אמר, שהוא רוצה שתתקבל החלטה שיש לה תוקף רב שנתי ולא אפיזודה חולפת.

30797: לכן אני רוצה להעביר את זה בהחלטת ממשלה.

30797: זאת אמירה של ד"ר שמשון שושני שנאמרה אצלי בלשכה.

30797: הוא ביקש ללקט את כל הנתונים כדי להעביר את זה בממשלה.

30797: ביום הביקור של שמשון שושני שוחחתי עם שר החינוך, והוא אמר שיכינו לו הצעה לישיבת ממשלה, והוא יעלה אותה ויגבה אותה – אין שום בעיה.

30797: הוא אמר שהוא מסכים לבקשה – הבקשה לגיטימית.

30797: צריך לזכור שבסעיף עובדות אגף התקציב, הממונה על השכר ומשרד החינוך כבר הובילו מהלך להחרגתה של אילת בתנאים המיוחדים למורים.

30797: זאת אומרת כבר מובן שיש כאן עיר בעלת אפיונים מיוחדים.

30797: אני רוצה להזכירך, אדוני היושב ראש, שאתה אישרת החרגה של העיר אילת בנושא הטיולים כי הבנת את ההיגיון- -

זבולון אורלב: הוועדה.

30797: בוודאי, הוועדה.

30797: רוצה לומר, שיש כאן הבנה באשר למיוחדותה של אילת.

30797: כל שצריך הוא שלא נטפל בזה טיפול כירורגי, אלא ניתן לזה מענה הוליסטי רחב.

30797: זה יכול להיות 16 מיליון, ולא נכעס אם זה יהיה 14 מיליון שקל.

30797: כך נוכל לנהל מערכת חינוך ראויה.

30797: נמצאים כאן תלמידים וכן יושבת ראש מועצת נוער עירוני ודובר המועצה.

30797: הם יצאו בשעה 3:45 כדי להגיע לכנסת.

30797: הם לא ישנו בעצם.

30797: תחשוב שהם צריכים לצאת לטיול שנתי – למה?

30797: למה הילדים שלנו צריכים להיות ילדים שיש להם איזשהו קיפוח?

30797: למה אנחנו צריכים להתנצל על כך שאנחנו יושבים בקצה הדרומי של מדינת ישראל?

30797: את העובדה הזאת שאנחנו העיר הדרומית עוד אף אחד לא הצליח לשנות.

30797: אז אם אף אחד לא הצליח לשנות, אז בבקשה.

זבולון אורלב: פעם הייתה גם שארם א-שיח'.

זבולון אורלב: אני לא אומר דבר מדיני, שלא תובן אמירה כזאת.

זבולון אורלב: הבנו את המעטפת של הצרכים הפיזיים והתקציביים של אילת.

זבולון אורלב: אולי אפשר עכשיו לגעת יותר בתכנים ובאפיונים המיוחדים של מערכת החינוך בהיבט של פרופיל התלמידים.

זבולון אורלב: כשהייתי שר הרווחה וביקרתי באילת אמרו לי שזאת העיר עם המספר הגדול ביותר של משפחות חד הוריות.

קריאה: עדיין.

קריאה: 21% מכלל התושבים.

זבולון אורלב: מה זה עושה למערכת החינוך?

זבולון אורלב: אמר ראש העיר שהתיירות זה ענף התעסוקה העיקרי – מה זה עושה?

זבולון אורלב: נאמר כאן קודם שיש 3,000 מסתננים באילת – מה זה עושה למערכת החינוך באילת?

זבולון אורלב: מנהלת בית הספר, בבקשה.

ורד צרפתי: אני מנהלת את בית הספר לחינוך מיוחד "אורים".

ורד צרפתי: זה בית הספר היחיד לחינוך מיוחד באילת ובערבה.

זבולון אורלב: כמה תלמידים יש בו?

ורד צרפתי: 82 תלמידים.

ורד צרפתי: בבית הספר שלי לומדים תלמידים מכל קשת הלקויות.

ורד צרפתי: כך שלומדים תלמידים עם הפרעות התנהגות, אפילו עם רקע עברייני, יחד עם תלמידים בעלי לקויות התפתחותיות מורכבות – פיגור שכלי ואוטיזם.

ורד צרפתי: בארץ, ואולי אפילו בעולם, אין לשילוב כל כך מורכב כזה אח ורע.

ורד צרפתי: בימים אלה עולה על שולחן הדיונים הרעיון להפרדה בין האוכלוסיות על-ידי רה-ארגון של בית הספר והחלטות מבניות ופדגוגיות, שזה מחויב המציאות.

ורד צרפתי: זה רק ממחיש לנו את המאפיינים הייחודיים של אילת ואת היחס באוכלוסייה של מספר התלמידים המצומצם לפי כל לקות.

ורד צרפתי: המרחק הגיאוגרפי, וכפי שציין ראש העיר, המאפיינים הייחודיים של העיר באים לביטוי במספר היבטים במערכת החינוך באילת ובחינוך המיוחד בפרט.

ורד צרפתי: יש בית ספר אחד לחינוך מיוחד, אבל הוא על-יסודי מגיל 21-12; יש גנים מיוחדים לפי לקויות- -

זבולון אורלב: כמה תלמידים יש בבית הספר העל-יסודי?

ורד צרפתי: אנחנו היחידים – 82 תלמידים.

זבולון אורלב: 82 זה מכיתה א' עד סוף ז'?

ורד צרפתי: לא, מגיל 12 עד גיל 21.

זבולון אורלב: ומ-א'?

ורד צרפתי: אין בית ספר יסודי, אבל ישנם תלמידים בעלי לקויות מורכבות מאוד- -

זבולון אורלב: מה הם עושים?

ורד צרפתי: הם לומדים בכיתות מיוחדות קטנות בבתי ספר רגילים.

ורד צרפתי: זאת לא הסביבה האופטימלית- -

זבולון אורלב: למה לא הוקם בית ספר?

ורד צרפתי: מפאת מספרם המצומצם של התלמידים אין הצדקה לבנות בית-ספר.

30797: זה נמצא על סדר היום, חשוב שנדגיש את זה.

ורד צרפתי: על סדר היום כחלק מרה-ארגון של בית ספר "אורים" נמצאת האפשרות לפתוח את טווח הגילאים 21-6.

ורד צרפתי: אופציה נוספת עבור תלמידים בעלי לקויות פחות מורכבות היא לבנות חטיבה צמודה לבית ספר יסודי רגיל לתלמידים שיש ביכולתם להשתלב יותר.

זבולון אורלב: את רוצה להגיד לי שילד עם פיגור עמוק לומד בכיתה ב' בכיתה רגילה?

ורד צרפתי: לא.

ורד צרפתי: הוא לומד בכיתה מיוחדת בבית ספר רגיל.

ורד צרפתי: אבל אלו לא התנאים האופטימליים.

זבולון אורלב: אתם היחידים בעולם.

ורד צרפתי: נכון.

זבולון אורלב: אני מעודד אותך, ראש העיר, לקיים דיונים בעניין הזה.

זבולון אורלב: זה דבר מאוד מצחיק.

30797: אנחנו מתכננים בית ספר חדש רגיל שבו תהיה חטיבה מיוחדת של חינוך מיוחד.

זבולון אורלב: של כל העיר.

30797: בדיוק.

30797: זה נמצא כרגע על סדר היום.

זבולון אורלב: לבית ספר לחינוך מיוחד יש ההתמחויות שלו, הצוות הבין-דיסציפלינרי שאלה מתייעצים עם אלה, יש מערכת התמיכה של הסייעות והליווי- -

ורד צרפתי: איגום המשאבים, הידע המקצועי.

30797: סגן מנהלת המחוז כאן, והוא יודע את זה.

זבולון אורלב: ראיתי שהוא פה.

30797: ניר היקר.

ורד צרפתי: יש עוד נקודות שרציתי לציין: באותן כיתות בבתי הספר הרגילים אנחנו מגיעים למצב שיש 3-2 תלמידים בעלי לקות זהה באותה שכבת גיל או באותם שנתונים, ואנחנו בונים כיתות מורכבות יותר עם טווח גילאים גדול יותר, עם רצף של לקויות שונה.

ורד צרפתי: הרשות, בדיאלוג עם משרד החינוך, מוצאים פתרונות יצירתיים, אבל בכל שנה יש דיאלוג מחודש.

זבולון אורלב: מה הפתרון לזה?

זבולון אורלב: זאת המציאות.

ורד צרפתי: משלבים בין אוכלוסיות, וצריך לעבות בכוח אדם, בסייעות, בשעות הוראה כדי לתת מענה אופטימלי.

ורד צרפתי: אבל זה מחייב מציאת פתרונות וכל הזמן ליצור "יש" מ"אין".

ורד צרפתי: דבר נוסף שאני רוצה לציין ולא הוזכר פה הוא נושא של פיתוח מקצועי של צוותי ההוראה.

ורד צרפתי: מורה מחויב וצריך להשתלם ולהתפתח, וכדי להשתתף אפילו בימי עיון של המפמ"רים הוא צריך לטוס ולעיתים גם ללון במקום אחר.

ורד צרפתי: להרצאות שמגיעים אליהן מאילת צריך להביא מרצים, טיסות ולעיתים לינה.

ורד צרפתי: הדבר מאוד מייקר ומונע מאנשים להמשיך להשתלם.

ורד צרפתי: הדבר האחרון שאני רוצה להתייחס אליו הוא הסעות של תלמידי החינוך המיוחד המורכבים פחות ושל התלמידים מבתי הספר הדתיים, שאלה בתי ספר אזוריים.

ורד צרפתי: אנחנו יודעים שתנאי מזג האוויר באילת קשים במשך רוב חודשי השנה: 8 חודשים של חום כבד.

ורד צרפתי: אילת בנויה על צלע הר, יש עליות ומורדות, וזה מחייב, על פי התקנון החדש, שתלמידים מכיתות א'-ב' נאלצים ללכת 3-2 קילומטרים עד בית הספר.

ורד צרפתי: כאיש מקצוע אני רוצה לציין שגם לילד לקוי למידה שאין לו לקות מורכבת, יש בעיות נלוות נוספות כמו בעיה של התמצאות במרחב, הפרעות התנהגות קשות עד מסכנות, והוא, שלא נכלל ברשימת ההסעות, צריך ללכת ברגל, ולעיתים זאת גם סכנה.

זבולון אורלב: הבעיה הזאת גם עלתה בפני משרד החינוך?

30797: כן.

זבולון אורלב: אני מניח שסגן מנהלת המחוז רושם את כל הבעיות האלה, ובוודאי הוא יתייחס אליהן.

זבולון אורלב: יושבת ראש מועצת התלמידים, מה שמך?

דרור יצחק הלוי: דרור יצחק הלוי.

זבולון אורלב: יצחק הלוי.

זבולון אורלב: אהה...

30797: אני הדוד שלה.

זבולון אורלב: אני רואה שפעילות ציבורית זה עניין של גנים משפחתיים.

30797: משפחה מחנכת.

דרורי גניאל: מי שידבר בשם מועצת הנוער ופרלמנט הילדים אלה שני החמודים שיושבים כאן.

זבולון אורלב: לא היושבת ראש?

דרורי גניאל: יושבת הראש תעשה השלמות במידת הצורך.

זבולון אורלב: בבקשה.

זבולון אורלב: מה שמך?

שי-לי אינגרמן: אני שי-לי, ואני תלמידת כיתה ו' ודוברת פרלמנט הילדים העירוני.

שי-לי אינגרמן: לצדי בן יעל, נציג מועצת הנוער.

שי-לי אינגרמן: ברצוני להעלות מצוקה של ילדי אילת בעניין הטיולים השנתיים.

שי-לי אינגרמן: המצוקה נובעת מהמרחק הגיאוגרפי.

שי-לי אינגרמן: לרבים מילדי אילת הטיול השנתי מהווה הזדמנות יחידה לטייל ולהכיר את הארץ מקרוב, וטיול למרכז הארץ או לצפונה דורש כמעט יום שלם של נסיעה הלוך ושל נסיעה חזור.

שי-לי אינגרמן: למעשה, הטיול מתחיל רק כשמגיעים למרכז הארץ, ולכן יש צורך בלילה נוסף המייקר משמעותית את הטיול.

שי-לי אינגרמן: בשל העלויות הגבוהות קוצרו הטיולים השנתיים, וישנם תלמידים שלא משתתפים בהם.

שי-לי אינגרמן: אנחנו מבקשים מעומק הלב לסייע לנו בנושא החשוב הזה.

זבולון אורלב: בקשה ראויה, בקשה נכונה.

זבולון אורלב: אנחנו ודאי רוצים שתכירו את הארץ.

זבולון אורלב: בבקשה.

זבולון אורלב: מה השם?

בן יעל: שמי בן יעל.

בן יעל: אני תלמיד כיתה י' ונציג מועצת התלמידים והנוער באילת.

בן יעל: שי-לי הציגה את בעיית המרחק הגיאוגרפי בעניין הטיולים השנתיים.

בן יעל: ברצוני לעלות היבט חשוב נוסף בהקשר הזה – המרחק של התלמידים מבית ספרם; מרחק המצריך הליכה ממושכת במזג אויר קיצוני.

בן יעל: תארו לעצמכם ילד ההולך מרחק של 3 קילומטרים ב-40 מעלות חום.

בן יעל: אין זה פשוט, ויש הרבה מאתנו, ילדי אילת, שעושים זאת.

בן יעל: חשוב להבין שלמרחק הגיאוגרפי ולמזג האוויר יש השפעות על חיי היום יום שלנו, הילדים ובני הנוער, ואנו מודים על ההזדמנות המיוחדת לבטא את הקשיים האלה, ומקווים שתוכלו לסייע לנו.

זבולון אורלב: דנתם בסוגיה הזאת עם מישהו?

בן יעל: זה עלה גם במועצה, ואנחנו מחפשים פתרונות.

בן יעל: את המרחק בין הבית לבין בית הספר או מהעיר למקום של טיול שנתי.

בן יעל: אנחנו מחפשים פתרון, וזה מאוד בעייתי.

בן יעל: לכן אנחנו פונים אליכם בקושי הזה ומקווים שתוכלו לעזור לנו.

דרור יצחק הלוי: אני רוצה לחדד שאנחנו יודעים שדנו בעניין המרחק של הטיולים השנתיים וקיבלנו עזרה, אבל זה לא מספיק.

דרור יצחק הלוי: גם אם זה 100 ₪ לבן אדם זה עדיין יקר.

דרור יצחק הלוי: הטיול השנתי שלי יהיה בעוד שבועיים, ו-20 תלמידים שילמו מתוך שכבה של 150 תלמידים.

דרור יצחק הלוי: זה עצוב כי זאת השנה האחרונה שלנו ביחד.

דרור יצחק הלוי: זה עוזר, אבל זה לא מספיק.

זבולון אורלב: שמענו גם על הבעיה הזאת.

דרורי גניאל: ברשותך נעבור לאיריס כהן, מנכ"לית רשת המתנ"סים.

איריס כהן: אני מנהלת רשת המתנ"סים באילת.

איריס כהן: אני רוצה להצטרף לדובריי הקודמים ולספר שלריחוק ולניתוק יש השלכות גם עלינו ברשת המתנ"סים באילת.

איריס כהן: גם אנחנו נאלצים כדי לשמור על רמת שירות מצוינת, להטיס מורים לפי מקצועות שונים, כמו מחול, פלמנקו, ולהביא מומחים שילמדו אותנו תורות מסוימות, להטיס עובדים שלנו אל המרכז.

איריס כהן: כך שהנושא בא לביטוי גם אצלנו.

איריס כהן: אני רוצה לספר על תקופה מיוחדת שבה אילת מקבלת מימד מיוחד נוסף – תקופת הקיץ, החופש הגדול.

איריס כהן: במהלך החופש הגדול העיר אילת נראית אחרת, מיוחדת, ואני לא מדברת על כמויות המשפחות שיורדות לנפוש באילת, אלא דווקא על בני הנוער שמגיעים אלינו מכל חלקי הארץ בהמוניהם.

איריס כהן: מגיעים מאות אלפי בני נוער במהלך חופשת הקיץ.

איריס כהן: חלקם בני נוער טובים – מאופיינים כך ומתוארים כך, אבל באילת הם פורקים כל עול, ואנחנו מוצאים את עצמנו מתמודדים מדי קיץ עם תופעות קיצוניות של אלימות ושל מיניות מופקרת, של התנסויות בסמים ובאלכוהול, ואנחנו, אנשי המקצוע באילת, נערכים לכך.

איריס כהן: כבר שלוש שנים אנחנו מקיימים תוכנית קיץ באילת.

איריס כהן: תוכנית הקיץ שנקראת "קיץ בטוח באילת", כי כשמה כן היא – המטרה שלה היא לעבור את הקיץ בביטחון ללא שום נזקים, ההיערכות לה כוללת גיוס תעסוקה לילדים שלנו, כי אנחנו רוצים שהם יהיו עסוקים וישוטטו כמה שפחות; אנחנו מחלקים חוברות "עשה ואל תעשה" בכל תחנות אגד לבני הנוער שמגיעים לאילת, ובהן אנחנו מתארים להם את הסכנות, נותנים מידע רלוונטי ואומרים להם ממה כדאי להיזהר; אנחנו מכשירים את הצוותים שלנו לעבודת קיץ.

איריס כהן: עבודה בקיץ היא אחרת, זאת עבודת לילה, והיא מידית – צריך לתת מענה לתופעות קיצוניות בזמן אמת.

זבולון אורלב: אני רוצה להבין, אתם לוקחים אחריות גם על אותם בני נוער מכל הארץ שמגיעים לאילת?

איריס כהן: ממש כך.

איריס כהן: אני תכף אתן לך בקצרה נתונים.

איריס כהן: אנחנו מפעילים מתחם של אוהל אטרקטיבי בלב הטיילת ומוציאים צוותים ל-reaching-out בחופים כדי לאתר בני נוער בסכנה, מייעצים להם, מכוונים אותם, לפעמים עוזרים להם לחזור הביתה.

איריס כהן: מדי לילה עובדים 40-30 אנשי צוות.

איריס כהן: אני יכולה לספר על התוצאות של תוכנית הקיץ האחרונה: חילקנו עשרות אלפי חוברות קיץ; כ-15 אלף בני נוער השתתפו במסיבות מפוקחות שאנחנו מארגנים; למעלה מ-5,000 בני נוער נפגשו עם מדריכי נוער וקיבלו ייעוץ במקום;

איריס כהן: וכ-3,500 בני נוער ביקרו באוהל.

איריס כהן: הבעיות שאיתן התמודדנו: אלימות, מין ומיניות ללא גבולות, בני נוער שברחו מהבית לאילת, לחץ חברתי, שימוש בסמים, באלכוהול, והנקודה המשמעותית היא ש-90% מבני הנוער שאנחנו נותנים להם מענה בקיץ אינם הילדים שלנו, אינם אילתים, ואנחנו פשוט עוזרים להם לחזור הביתה בשלום.

זבולון אורלב: אולי כדאי גם להגיד להורים שלהם משהו, אולי לא רק לשלוח איגרת לילד שמגיע, אולי גם להורים שלהם.

30797: זה מדינת ישראל.

איריס כהן: זה לכל מדינת ישראל.

זבולון אורלב: מאוד חשוב.

30797: בחודשי הקיץ, מהשבוע השני של יולי עד השבוע השלישי של אוגוסט בכל יום מגיעים 130-100 אוטובוסים לעיר אילת ו"שופכים" בני נוער באלפים.

30797: זה מאפיין את אילת, וזאת גם תוכנית לאומית בעצם, לא תוכנית מקומית.

זבולון אורלב: בסדר גמור.

זבולון אורלב: הגיע תורו של משרד החינוך.

זבולון אורלב: נמצא איתנו ניר שמואלי שהוא סגן מנהלת מחוז הדרום.

זבולון אורלב: אני מבין שהבעיות מוכרות לך, ואתה לא שומע אותן בפעם הראשונה.

זבולון אורלב: מהמשרד הראשי איש לא הגיע.

זבולון אורלב: נברר מדוע אחרי הישיבה.

זבולון אורלב: על כל פנים, על הכתפיים שלך עכשיו כל משרד החינוך.

זבולון אורלב: תאמר מה המשרד יכול, רוצה, מסוגל לעשות, ובמה הוא עדיין זקוק לעזרתנו?

ניר שמואלי: בעניין הטבות לאילת אני אוסיף עוד שתי הטבות שלא צוינו:

ניר שמואלי: החזר הוצאות טיסה למורים עד 2,000 ₪ בשנה והוצאות מעבר דירה שמיועדות למורים שחותמים על הישארות בעיר למעלה מ-3 שנים.

ניר שמואלי: אלה שתי הטבות נוספות שנותנים למורים ייחודיים באילת.

ניר שמואלי: אני אתייחס לכמה סוגיות שעלו: אני רוצה לציין שאנחנו עובדים בשיתוף פעולה הדוק עם ראש העיר ועם הצוות החינוכי.

ניר שמואלי: אנחנו מודעים לכל הצרכים המיוחדים של העיר הזאת.

ניר שמואלי: יחד עם זאת גם למשרד החינוך יש לשכה משפטית, ואנחנו מחויבים לכל הנהלים, ההנחיות, החוקים, ולא תמיד אפשר לתקצב – גם אם יש תקציב מיוחד – כל סוגיה שאנחנו רוצים.

ניר שמואלי: אנחנו ערים למצוקות ופתחנו תוכנית ייחודית לייעוץ חינוכי בעיר אילת.

ניר שמואלי: כבר לפני 3 שנים זיהינו בעיה מיוחדת בנושא ייעוץ חינוכי ופתחנו תוכנית מיוחדת יחד עם הקמפוס המיוחד של אוניברסיטת בן-גוריון.

ניר שמואלי: לצערי, פתחנו את התוכנית הזאת עם 18 לומדים, וכרגע מסיימים רק 9 לומדים.

ניר שמואלי: זאת תוכנית יקרה מאוד שעלתה לנו כ-1 מיליון ₪.

ניר שמואלי: אבל אני שמח לבשר שקבוצה גדולה של הלומדים האלה כבר שובצה בבתי הספר, וידענו לתת מענה גם בעניין הזה.

ניר שמואלי: באותו עניין גם נושא הפסיכולוגים.

ניר שמואלי: צריך לזכור שאין קשר עובד-מעביד בין הפסיכולוגים לבין משרד החינוך.

ניר שמואלי: הקשר הוא בין הרשות המקומית לפסיכולוג, ומשרד החינוך רק מעביר את ההשתתפות שלו.

ניר שמואלי: לפיכך אין לנו היכולת ליצור תוכנית ייחודית בגלל הגבלה של הממונה על השכר שלא רוצה ליצור חריגה מסוימת לגבי סקטור כזה או אחר.

ניר שמואלי: יש דיאלוג בינינו לבין הממונה על השכר בעניין הזה, אבל אין כרגע תשובה סופית בנושא הפסיכולוגים.

זבולון אורלב: ההטבות שחלות על עובדי ההוראה לא חלות על פסיכולוגים?

ניר שמואלי: לא חלות על פסיכולוגים כי אין בינינו קשר של עובד-מעביד.

ניר שמואלי: מי שמעסיק את הפסיכולוגים זה הרשות המקומית.

זבולון אורלב: גם בחינוך העל יסודי אין קשר של עובד-מעביד.

ניר שמואלי: נכון, אבל שם יש העברה של משרד החינוך באמצעות שכר הלימוד.

ניר שמואלי: כלומר יש דרך מובנית ומסודרת

זבולון אורלב: גם כאן יש דרך מסודרת של העברה מהמשרד לרשות המקומית.

ניר שמואלי: נכון, אבל פה יש עוד צלע שצריכה לאשר את זה – הממונה על השכר.

ניר שמואלי: כרגע אין אישור של הממונה על השכר לעניין החריג הזה.

30797: המנכ"ל אמר שהוא לוקח את הנושא הזה לטיפול.

דרורי גניאל: בעבר חלק מההטבות שהיו בערי פיתוח חלו גם על הפסיכולוגים.

דרורי גניאל: בגלל ההסכם החדש יש עכשיו - - -

זבולון אורלב: נכון, בזמני זה היה.

ניר שמואלי: בעניין הסעות הייתה ועדה במשרד החינוך שישבה על המדוכה לגבי האקלים והתנאים המיוחדים של רשויות מסוימות במדינת ישראל.

ניר שמואלי: גם העיר אילת נכללה, והיא מקבלת שיפוי, שהוא תקציב זעום ביחס לכך שצריך להסיע מספר הרבה יותר גדול של תלמידים.

ניר שמואלי: צריך לזכור שלנושא חוזר מנכ"ל יש קריטריונים מאוד ברורים בעניין הסעת תלמידים- -

זבולון אורלב: השאלה היא למה אין קריטריון אחר לאילת.

ניר שמואלי: את הדלתא הזאת אנחנו רוצים להכניס לתוך התקנה הייחודית שאני אדבר עליה תכף.

ניר שמואלי: סוגיה נוספת זה כל התחום הפיזי וחידוש המבנים של העיר.

ניר שמואלי: בסוף חודש דצמבר היה ראש מנהל הפיתוח באילת והגינו תוכנית מיוחדת לעיר אילת שתיתן ביטוי גם לבית ספר "אורים", גם למרכז הימי שכבר הגיע הזמן שנקים אותו בהתאם לשנות ה-2000.

ניר שמואלי: בנושא הצללות בבתי הספר יש תוכנית מיוחדת לעניין, וכבר ב-2010 חלק ממנה יקבל ביטוי תקציבי.

ניר שמואלי: בעניין התקנה הייחודית: מנכ"ל משרד החינוך הנחה אותנו לחדש את התקנה הייחודית.

ניר שמואלי: לצורך כך צריכות להתבצע שלוש פעולות: הפעולה הראשונה זה אישור התקנה – זה כבר בוצע.

ניר שמואלי: זאת אומרת התקנה חיה ונושמת, ויש זכות חתימה של מנהלת מחוז דרום, שזה גם הישג טוב.

ניר שמואלי: סוף סוף הבינו במטה שמי שצריך לנהל את הנושא הזה זאת מנהלת מחוז דרום; היא מכירה את הצרכים הייחודיים של העיר, ואנחנו בקשר יומיומי איתם.

ניר שמואלי: הסוגיה השניה זה התקציב.

ניר שמואלי: אנחנו איגמנו את תקציב 2009 שהעמדנו לצורך העניין הזה וכן את תקציב 2010.

ניר שמואלי: כרגע ההיקף התקציבי לא סגור כי ראש העיר ביקש ממנכ"ל משרד החינוך לבחון מחדש את ההיקף התקציבי לאור הצרכים המיוחדים של העיר.

זבולון אורלב: אני מבין שהבקשה של העיר זה 16.5 מיליון ₪.

זבולון אורלב: הוא כבר התפשר על 14.

זבולון אורלב: בלי לחץ בכלל.

קריאה: מהר מדי.

ניר שמואלי: צריך לזכור שמשרד החינוך רוצה לכלול בהחרגה הזאת גם את מועצה אזורית אילות וערבה תיכונה- -

30797: לא התפשרתי.

30797: אמרו לי שיש 1.5 מיליון בתקנות.

ניר שמואלי: מדובר בשתי רשויות שגם הן נמצאות במצב דומה, אם לא יותר חמור.

ניר שמואלי: אלה רשויות שהמרחק שלהן מורכב יותר מזה של העיר אילת מבחינת השירותים והמענה שאפשר לתת להם.

ניר שמואלי: גם אותם אנחנו רוצים לכלול במסגרת ההטבות המיוחדות.

ניר שמואלי: מה שנשאר פתוח זה החרגה משפטית.

ניר שמואלי: בימים אלה אנחנו בונים עם הלשכה המשפטית את הקריטריונים הלא פשוטים.

ניר שמואלי: לא קל להחריג עיר במדינת ישראל, למרות המורכבות, כי לכל עיר יש המורכבות שלה.

ניר שמואלי: אני מניח שבתוך 30 יום מהיום אנחנו נצליח לגבש את המסמך ולהביא אותו לשולחן המנכ"ל כדי שיאשר אותו עם היועץ המשפטי לממשלה.

זבולון אורלב: תודה רבה.

זבולון אורלב: השעון רץ, ואנחנו רוצים להתחיל לסכם, אבל לפני כן אני גם רואה שהגיעו אנשי החינוך הדתי, אז "פטור בלא כלום" אי אפשר.

זבולון אורלב: אולי כמה מילים על החינוך הדתי.

ניר שמואלי: אני באמת רוצה להוסיף דבר אחד שהצלחנו השנה לפתוח ישיבה תיכונית באילת- -

זבולון אורלב: או.

זבולון אורלב: חיכיתי לזה מהתחלה.

ניר שמואלי: הצלחנו במהלך משותף עם העיר לפתוח ישיבה תיכונית.

30797: אחד משבעת פלאי עולם.

זבולון אורלב: תשמע, זה גם ראש עיר שהוא גם ראש ישיבה.

קריאה: הוא בוגר ישיבה.

ניר שמואלי: אז יש לנו עוד הרבה עבודה עם הישיבה.

זבולון אורלב: הוא עבד אישית כל כך הרבה.

זבולון אורלב: אני רוצה להודות באותה הזדמנות גם לשר החינוך.

זבולון אורלב: בסיום הביקור המיוחד של שר החינוך בישרו לי שר החינוך וראש העיר שהישיבה התיכונית קום תקום.

ניר שמואלי: יש עוד הרבה עבודה כי התנאים הפיזיים שבהם מוקמת הישיבה צריכים לעבור רה-ארגון.

ניר שמואלי: גם הנושא הזה נכנס לתוכנית הפיתוח.

חיים רמון: גם בזכות אורלב האכיפה- -

זבולון אורלב: אף אחד לא שמע אותך, אתה לא מדבר למיקרופון.

קריאות: - - -

זבולון אורלב: הרב פרג'ון, משהו על החינוך הדתי?

חיים רמון: כן.

חיים רמון: נכון להיום הושלם הפזל בכל מה שקשור לחינוך הדתי.

חיים רמון: עד היום יש לנו מערכת של גנים באילת שגדלה והולכת מדי שנה; שני בתי ספר יסודיים בחינוך הממלכתי דתי ועוד בית ספר יסודי בחינוך החרדי המוכר הבלתי רשמי; יש לנו חטיבת בינתיים לבנים, אולפנה לבנות, והשנה הושלם הפזל של הישיבה התיכונית: יש ישיבת הסדר ומכללה לבנות.

חיים רמון: המוסד הבא שנותר להקים באילת בחינוך הדתי זה בית אבות לגיל הזהב.

זבולון אורלב: אתם נראים לי עדיין בדור הצעיר.

חיים רמון: הנכדים שלנו כבר נולדו באילת, אז צריך לדאוג לזה.

זבולון אורלב: הרב פרג'ון, אני מבין שהמסר הוא שהציבור הציוני-דתי, יש לו מקום באילת.

חיים רמון: בהחלט.

זבולון אורלב: זוגות צעירים וזוגות מתבגרים יכולים להגיע לאילת וימצאו שם מערכת חינוך- -

חיים רמון: שנותנת מענה.

חיים רמון: אני רוצה לציין עוד נקודה אחת: אתה ודאי מודע לזרמים הקיימים בחינוך הדתי:

חיים רמון: ההוא רוצה תלמוד תורה- -

זבולון אורלב: לא, תלמד אותי אחר-כך.

חיים רמון: - - בתוך משרד החינוך, וההוא רוצה תלמוד תורה מחוץ למשרד החינוך.

חיים רמון: אנחנו באילת הקמנו מערכת כזאת בתוך בית הספר הממלכתי הדתי בעידודו של משרד החינוך ושל הרשות המקומית- -

זבולון אורלב: בתוך החינוך הרשמי.

חיים רמון: בתוך החינוך הרשמי שנותן מענה לכל לימודי הליבה בכל מערכת החינוך.

חיים רמון: נתון מרתק שחשוב לדעת אותו הוא שהחינוך הדתי באילת עלה מאוד:

חיים רמון: אם לפני 25 שנה כשהגענו כגרעין תורני היו כ-140 ילדים מכיתת גן עד י"ב, היום יש 1,500 ילדים בחינוך הדתי, כן ירבו, ויש מקום לכל מי שרוצה.

זבולון אורלב: יפה מאוד.

זבולון אורלב: תודה רבה.

זבולון אורלב: ד"ר גניאל, משפט אחד, כי אני רוצה לשחרר את ראש העיר לוועדת הכלכלה.

דרורי גניאל: אני רוצה לענות לשאלה ששאלת וטרם קיבלה מענה לגבי התכנים וסוג המיוחדות.

זבולון אורלב: בספק אם אתה יכול לעשות את זה במשפט אחד.

דרורי גניאל: אני אעשה את זה במשפט מורכב ארוך.

דרורי גניאל: אמרת ש-21% משפחות הן חד הוריות; רוב האוכלוסייה בתיירות היא אוכלוסייה בלתי מקצועית ש-15% ממנה הם עולים חדשים.

דרורי גניאל: למדתי ממנהלת אגף החינוך, מירי קופיטו שיושבת פה שבחופשת הקיץ אנחנו קולטים כ-160 ילדים, ובמהלך שנת הלימודים אנחנו קולטים עוד 200, החל ב-1 בספטמבר וכלה בסוף מאי.

דרורי גניאל: משפחות שמגיעות במהלך שנת הלימודים נרשמות גם באגף הרווחה וגם באגף החינוך באותה עת.

דרורי גניאל: מדובר על אתגר עצום.

דרורי גניאל: במשפחות חד הוריות ההתמודדות שונה כשלשני בני הזוג עבודה קבועה ויציבה, ולא כשהאוכלוסייה מתחלפת.

דרורי גניאל: התחנה הפסיכולוגית שלנו קורסת; מנהלת תחנה אנחנו מטיסים מהצפון, כפי שאמר ראש העירייה; מדריכה מוסמכת אנחנו מחפשים עכשיו כי אם לא תטוס בתוך שבועיים יילקח רישיון השירות, ואפשר להפסיק אותו בכלל.

דרורי גניאל: עובדים שם 7 מתמחים, ואנחנו לא מצליחים לגייס גם בגלל ההטבות שחלות עליהם; אנחנו לא מצליחים לגייס פסיכולוגים וכך גם מדריכים לאוכלוסייה מאתגרת במיוחד – ליחידת קידום הנוער – ומדריכים אחרים.

דרורי גניאל: תודה.

זבולון אורלב: כאמור, לעיר אילת יש היום 6 ישיבות ב-6 ועדות, ואנחנו הראשונים.

זבולון אורלב: לכן נסכם את הישיבה כך: ועדת החינוך, התרבות והספורט מברכת את העיר אילת ואת מערכת החינוך על כל שלביה, מגן הילדים ועד שלוחת אוניברסיטת בן-גוריון על כל מוסדותיה ועל כל רבדיה, באשר חרף התנאים המיוחדים והמאפיינים המיוחדים היא מצליחה לקיים מערכת חינוך ראויה בחינוך הממלכתי ובחינוך הממלכתי הדתי, ולתת מענה ראוי והולם.

זבולון אורלב: על כך ראויה העיר והעומד בראשה לברכה.

זבולון אורלב: הוועדה מכירה במאפיינים הייחודיים של מערכת החינוך הנובעים מהריחוק הגיאוגרפי של העיר ומהיותה עיר קטנה בת כ-55 אלף תושבים; וגם כתוצאה מהאקלים המיוחד החם שבה שרויה העיר אילת.

זבולון אורלב: ברור שעיר בתנאים האלה איננה יכולה לספק לעצמה את כל הפתרונות ואת כל המענים, כפי שרשויות מקומיות אחרות עושות זאת בעזרת רשויות סמוכות.

זבולון אורלב: הוועדה שוכנעה שיש צורך שמשרד החינוך יכיר בשיטת תקצוב ייחודית הנותנת פתרונות באמצעות תקנה מיוחדת.

זבולון אורלב: הוועדה רשמה לפניה את הודעת נציג משרד החינוך שאושרה תקנה מיוחדת, ובתוך 30 יום יגובשו הצרכים התקציביים לתקנה זו.

זבולון אורלב: הוועדה ממליצה שמשרד החינוך יבקש את אישור הממשלה למתן העדפה בשיטת התקצוב עקב התנאים המיוחדים במסגרת החוק החדש להעדפת אזורי פיתוח.

זבולון אורלב: הוועדה מבקשת שבמסגרת שיטת התקצוב המיוחדת תינתן גם תשומת לב לפתרון יוקר הטיולים שמטילים מעמסה מיוחדת על ההורים באילת בגלל המרחק וכן בסוגיית ההסעות שהאקלים החם באילת מכתיב צרכים מיוחדים.

זבולון אורלב: עד כאן הסיכום שלנו.

זבולון אורלב: נדמה לי שהצלחנו להכיל את כל המרכיבים העיקריים שנשמעו בו.

זבולון אורלב: אנחנו רוצים לברך את ראש העיר, אתה עושה את עבודתך נאמנה, וכל אנשי החינוך – חזקו ואמצו.

זבולון אורלב: דעו, אתם לא לבד, אנחנו איתכם.